આજકાલ દુનિયાભરના મુસ્લિમો માટે પવિત્ર દિવસો ચાલી રહ્યા છે. આ દિવસોમાં લાખો મુસ્લિમો હજ કરવાની પોતાની જીવનભરની આશાને પરિપૂર્ણ કરવા મક્કા જાય છે. હજયાત્રામાં આ વર્ષે શેતાનને પથ્થર મારવાની વિધિ દરમિયાન સેંકડો લોકોના મૃત્યુ થયાના સમાચાર મળ્યા છે. મક્કા શહેરથી થોડા જ અંતરે આવેલા મીના ખાતે આ વિધિ કરવામાં આવે છે. સાઉદી અરેબિયાની સરકાર સતત કોશિશ કરતી રહી છે કે હજ દરમિયાન કોઇ અપ્રિય ઘટના ઘટે નહીં, પરંતુ આટલી જંગી સંખ્યામાં માનવ મેદની એકત્ર થતી હોવાથી ભાગદોડ જેવી દુર્ઘટનાઓ સમયાંતરે થતી રહે છે. તેના કારણે હજયાત્રીઓ જીવ ગુમાવે છે.